MEDDELELSE FRA KOMMISSIONEN TIL EUROPA-PARLEMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om ændring af beslutning 96/411/EF om forbedring af Fællesskabets landbrugsstatistik

1. Sagsforløb

1.1. Kommissionen forelagde den 9. juli 1999 Rådet og Europa-Parlamentet et forslag til beslutning om ændring af Rådets beslutning 96/411/EF om forbedring af Fællesskabets landbrugsstatistik [1] (dok. KOM(1999) 332 endelig - 1999/0137 COD).

[1] EFT L 162 af 1.7.1996, s. 14.

1.2. Ifølge traktatens bestemmelser er Kommissionens forslag baseret på artikel 285, der indebærer, at den i artikel 251 fastsatte fremgangsmåde med fælles beslutningstagning skal anvendes.

1.3. Europa-Parlamentet vedtog den 17. december 1999 en lovgivningsmæssig beslutning om godkendelse af Kommissionens forslag samtidig med, at det fremsatte fire ændringsforslag.

1.4. Rådet vedtog på sin samling den 29. maj 2000 en fælles holdning i henhold til EF-traktatens artikel 251, stk. 2.

2. Formålet med Kommissionens forslag

2.1. Kommissionens forslag tager sigte på en forlængelse - med forbehold af enkelte ændringer - for perioden 2000-2002 af den foranstaltning, der blev indført ved Rådets beslutning 96/411/EF for at gøre det lettere at tilpasse Fællesskabets landbrugsstatistiksystem, således at dette i højere grad kan opfylde de behov, som følger af udviklingen i den fælles landbrugspolitik.

2.2. De af Kommissionen foreslåede ændringer har især to formål:

- det skal være muligt at udbetale et acontobeløb på 30% efter Kommissionens godkendelse af arbejdsprogrammet, således at fristerne for udbetalingen af EF-bidraget nedsættes

- procedurerne skal forenkles gennem en ophævelse af visse bestemmelser, der i lyset af erfaringerne må anses som forældede.

3. Bemærkninger til Rådets fælles holdning

3.1. Rådets godkendte i sin fælles holdning indholdet i Kommissionens forslag samtidig med, at foretog to typer af ændringer:

1) Formelle ændringer:

a) Der tilføjes en ny betragtning, der understreger, at udviklingen i den fælles landbrugspolitik, udvidelsen og handelsforhandlingerne øger behovet for en forbedring af identifikation af de statistiske behov og i givet fald en supplering af den gældende rammeforordning.

b) Europa-Parlamentet er indføjet i beslutningens artikel 3, således at dette sammen med Rådet kan beslutte, om foranstaltningen eventuelt skal fortsætte.

c) Det præciseres, at acontobeløbet på 30% vedrører Fællesskabets bidrag og ikke foranstaltningens samlede omkostninger.

2) Indholdsmæssige ændringer:

a) Der tilføjes en ny artikel (artikel 12 sammen med en ny betragtning), der fastsætter, at Kommissionen skal fortsætte de igangværende gennemførlighedsundersøgelser, der tager sigte på at bestemme de tekniske muligheder for at oprette en database for udbetalingerne fra EUGFL, Garantisektionen, samt hvilke midler der måtte være nødvendige for oprettelsen af en sådan database og for den statistiske behandling af disse data. Kommissionen fremlægger en beretning om disse spørgsmål inden den 31. december 2001.

b) Der foreslås en tilpasning af komitologibestemmelserne - ved indførelse af et forvaltningsudvalg i stedet for det nuværende forskriftsudvalg - for at tage hensyn til kriterierne i artikel 2, litra a), i Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2].

[2] EFT L 184 af 17.7.1999, s. 23.

c) Der foreslås i lovteksten angivet det finansielle rammebeløb for beslutningens gennemførelsen i perioden 2000-2002. Ændringerne i punkt 1, litra a), b) og c), er i overensstemmelse med Europa-Parlamentets udtalelse (henholdsvis ændringsforslag 1, 2 og 3, som Kommissionen havde accepteret). Ændringen i punkt 2, litra a), er i overensstemmelse med Europa-Parlamentets opfattelse, uden at ændringen dog indeholder den tekst til ændringsforslag 5, som Kommissionen havde afvist.

3.2. Hvad angår ændringerne af indholdet, finder Kommissionen ikke, at de indebærer nogen ændring af substansen i det oprindelige forslag. Den kan derfor acceptere disse ændringer.

3.3. Hvad den nye artikel 11a angår, erklærede Kommissionen allerede på Europa-Parlamentets plenarmøde den 17. december 1999, at den var enig i Europa-Parlamentets syn på det nyttige i at råde over yderligere oplysninger om fordelingen af den støtte, som EUGFL, Garantisektionen, udbetaler, også selv om den ikke ubetinget kunne acceptere ændringsforslaget herom. Kommissionen kan godtage, at der indføjes en ny artikel 11a, der tager sigte på at opfylde Europa-Parlamentets ønsker, uden at den vil foregribe udfaldet af de igangværende feasibility-undersøgelser.

I øvrigt er Kommissionen rede til at foretage en statistisk behandling af oplysningerne om den støtte, der udbetales af EUGFL, Garantisektionen, til de forskellige foranstaltninger, samt om antallet af modtagere og dyr og de berørte arealer, opdelt på støttetrancher og regioner, med forbehold af resultaterne af feasibility-undersøgelsen og afhængigt af konklusionerne i den rapport, der skal forelægges Europa-Parlamentet og Rådet inden den 31 December 2001.

3.4. Hvad angår tilpasningerne af komitologien, deler Kommissionen Rådets opfattelse, der udgår fra kriteriet i artikel 2, litra a), i Rådets afgørelse 1999/468/EF. Kommissionen finder nemlig, at landbrugsstatistik er nært forbundet med gennemførelsen af den fælles landbrugspolitik, og da forvaltningsproceduren er den procedure, der er fastsat for gennemførelsen af denne politik, er det logisk, at der gælder samme procedure for landbrugsstatistikkerne.

3.5. Hvad angår medtagelsen af det finansielle rammebeløb i beslutningens tekst, finder Kommissionen, at dette er i overensstemmelse med den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [3].

[3] EFT C 172 af 18.6.1999, s. 1.

4. Konklusion

Under hensyn til ovenstående bemærkninger giver Kommissionen sin tilslutning til den fælles holdning, som Rådet har vedtaget.